Man in hof wat bedreigde ietermagog glo wil smous(Foto: Verskaf) ŉ 25-jarige man het Dinsdag in die hof verskyn nadat hy glo ŉ ietermagog probeer verkoop het. Volgens Nomthandazo Mnisi, woordvoerder van die Valke, wou die beskuldigde – van Kuruman in die Noord-Kaap – glo die dier vir R200 000 verkwansel. “Die Valke se eenheid vir ernstige georganiseerde misdaad het met behulp van die veediefstaleenheid Vrydag die beskuldigde, Sipho Bosman, vasgetrek.” Die polisie het beslag gelê op die ietermagog. Ietermagogs is weens grootskaalse stropery ŉ hoogs bedreigde spesie, asook een van die diere wat die meeste gestroop word. Bosman is in die Kuruman-landdroshof met ŉ waarskuwing vrygelaat en moet weer op 26 Oktober in die hof verskyn. (Foto: Verskaf)